**Роза ІЛИЯСОВА,**

*Алматы қаласы №7 даму интеллектуалдық*

*қабілеті төмен балаларға арналған арнайы (түзету)*

*мектеп-интернатының тәрбиешісі.*

**Ас атасы – нан**

**Мақсаты:**

**Білімділік:** Оқушыларды жаңа тақырыппен таныстыру, білімдерін кеңейту. Қасиетті тағам – нанның дастарханға қандай жолмен келетіні туралы түсінік беру. Нан – тіршілік көзі, қасиетті ас екендігін, маңдай тер, еңбектің жемісі екендігін ұғындыру.

**Түзетушілік:** Оқушылардың тіл байлығын, сөз қорын жаңа сөздермен таныстыра отырып арттыру. Сабаққа деген оқушылардың ынта-жігерін, зейінін арттыру. Адамгершілік тәрбиесін, еңбек тәрбиесін беру. Түсінік ұғымдарын, ой-пікірлерін дамыту. Мәнерлеп айтуға, рөлде ойнауға дағдыландыру.

**Тәрбиелік:** Нанды қастерлеп, ысырап етпеуге, баспауға, еңбекті бағалай білуге тәрбиелеу. Патриоттық сезімдерді оқушылардың бойына сіңіру.

**Көрнекілік:** Әр түрлі суреттер, плакаттар, мақал-мәтелдер, ұннан жасалған тағамдар көрмесі, бейнефильм, слайд.

**Әдіс-тәсіл:** Сұрақ-жауап, көрсету, түсінік беру, дидактикалық ойындар, айту, рөлдік ойындар, сергіту.

**Сөздік жүмыс:** диханшы, егінші, астық, комбайн.

**Сабақ барысы**

**1.Ұйымдастыру кезеңі**

а) Қонақтар шақыру.

б) Сыныпты даярлау, безендіру.

в) Оқушыларды тәрбие сағатына даярлау.

**Мұғалім:** Бүгінгі тәрбие сабағымыз ерекше, себебі бізге қонақтар келді. Қонақтарды қалай қарсы алушы едік? (Оқушылардың ойларын тыңдау)

–Қонақтарға сый-құрметіміз, ол – сабаққа қатысып біліміздің артып, сөз байлығымыздың молайғанын көрсету.

«Жылулық шеңбер» жасау. Енді қол ұстасып, алақан жылуы арқылы бір- бірімізге жылы лебіз тілейік, жылы лебіздер айту және бір-біріне қарап күлімдеу.

–Балалар қазір жылдың қай мезгілі?

– Қыс мезгіліне қандай айлар жатады?

– Желтоқсан айында қандай мерекелер бар?

– Ал бүгін қай күн? Желтоқсанның нешесі?

– Өте дұрыс балалар!

– Балалар осы біз дастархан үстіне бірінші қандай тағам қоямыз?

–Осы нан қайдан келетінін білесіңдер ме?

(Балалардың пікірлерін тыңдау)

***Нан болмаса бағының кетері бар***

***Нанмен ғана өмірдің өтері бар.***

***Жерде жатса егерде бір үзім нан***

***Арланбай-ақ сен оны көтеріп ал,*** – деп айтпақшы бүгінгі біздің тәрбие сағатымыздың тақырыбы «Ас атасы – нан». Тағам атауларының ішінен ең қажетті тағамдардың бірі – нан. Нансыз өмір сүру мүмкін емес. Нанның дастарханға келуі үшін қаншама адамның еңбегі, маңдай тері жұмсалатынын білуміз керек.

Ең алдымен құнарлы топырақ қажет. Оны мамандар даярлайды, анықтайды. Ол жерге қыста механизаторлар қар тоқтатады. Топырақта ылғалдың сақталуына мүмкіндік жасайды. Минералды тыңайтқыштар шашып, топырақты құнарландырады. Көктем мезгілінде қызу еңбек басталады. Тракторлармен жер жыртып, тұқым себеді. Дихандар оны баптап күтеді. Топыраққа сіңген бидай дәні жер жылынысымен көктеп шығады. Күз мезгілінде астық піскенде жинап алып, көліктерге тиеп, заводтарға апарып ұн қылып тартады.

– Балалар мынау не? (Бидайдың өсіндісі және бидай)

– Дұрыс айтасындар, бұл бидай, көрдіңдер ме бидай өсіру үшін қаншама еңбек ету керек.

– Балалар еңбек туралы қандай тақпақтар білесіңдер?

**1-оқушы:**

*Күнде тұрам ертеңмен*

*Сәлемдесем өлкемен.*

*Сәлемім сол емес пе,*

*Еңбек етіп, тер төгем.*

**2-оқушы:**

*Бекер қарап жатпаймын,*

*Бақты күтіп баптаймын.*

*Төлдерге де көз салам,*

*Үйді жөндеп, ақтаймын.*

**3-оқушы:**

*Бар шаруаға ыңғаймын,*

*Сабаққа да дыңдаймын.*

*Табанда істеп тастаймын,*

*Қиындықтан қыңбаймын.*

– Бәрекелді балалар, еңбекті жақсы көреді екенсіңдер ғой!

– Балалар бидайдан алынған ұннан біз не жасаймыз?

– Дұрыс айтасындар, ұннан біз неше түрлі тағамдар жасаймыз, – деп көрмемен таныстырып кету.

– Ал балалар нан, бидай туралы қандай өлең жолдарын білесіңдер?

**Мейірхан:** *Нан анасы – бидаймын,*

 *Елге астық сыйлаймын.*

 *Дәнім толып піскенде,*

 *Қауызыма сыймаймын.*

**Фаризат:** *Нан қадірін біл,*

 *Күндей күліп жүр.*

 *Құрметтегін ақ нанды,*

 *Құт береке бұл.*

**Динара:** *Нан барда ойнап-күлеміз,*

 *Нан болса еркін жүреміз.*

 *Тіршілік көзі нан ғана,*

 *Нан қадірін білеміз.*

 Ал енді балалар ұннан нан жасалынады, енді біз оны қайдан аламыз? Дүкеннен сатып аламыз. Дүкендегі апайларды біз кім деп айтамыз?

 **Сергіту сәті**

 Балаларға әдемі әуенді қойып, біраз көздерін жұмып тыңдату, бойларын бос ұстатып сергіту. Әуен біткен соң жаттығу жасату.

 Халқымыз үшін нан қашанда қастерлі, елдің байлығы дастарханмен өлшенеді. Дастархан сәні наннан басталады. «Нан қадірі» деген көрініс көрелік.

 **Мұғалім**: Баяғыда бір бай болыпты. Оның Динара деген қызы, Нұржан деген ұлы болыпты. Екеуі де байлықты жақсы көріпті. Бір күні әкесі балалармен дастархан басында отырады. Нұржан дастархан үстінде тұрған нанды лақтырады

 – Әке мен нан жемеймін.

 **Динара:**– Менде нан жемеймін, нан дәмсіз тағам, бізге алтын беріңіз, –деп айқайлады.

 **Әкесі**: – Балаларым сендер ренжімеңдер, көтергенше алтын беремін, бірақ сендерді үйден қуып шығамын, міне алтындарың, – деп қапшық береді.

 **Мұғалім:** Әкесі оларға көтергенше алтын беріп үйінен қуып шығады. Динара мен Нұржанның қарны қатты ашады. Қолдарында алтынан басқа еш нәрсе жоқ.

 **Нұржан:**– Динара менің қарным ашты, нан жегім кеп тұр. Қолымызда алтынан басқа ештеңе жоқ.

 **Динара:** –Алтынды жеуге боламай ма?

 **Нұржан:**– Жоқ, жеуге болмайды (Алыстан үй көрінеді).

 **Динара:** –Нұржан мен бір апаны көріп тұрмын, жүр барайық, бізге нан берер.

 **Мұғалім:** Апаны көрген екі бала «бізге нан тауып бер» деп айқай салады. Бірақ апаның нан пісіруге шамасы келмейді.

 **Екеуі:**– Апа бізге нан тауып бер.

 **Апа:**– Қайдан жүрсіңдер?

 Балалар өздерінің нан жегісі келмей, нанды лақтырғандарын, содан әкелері үйден қуып жібергендерін айтады.

 **Апа:** –Балаларым сендердікі дұрыс емес, еңбек етпесеңдер ішіп жемейсіңдер. Әне қапта ұн тұр, өздерің пісіріп жеңдер.

 **Динара мен Нұржан** бір-бірінен «нан пісіре аласың ба?» деп сұрайды.

 **Динара:**– Нұржан біздің істеген ісіміз дұрыс емес екен, біз нан қадірін білмеппіз, әкемізден кешірім сұрайық.

 Сөйтіп екеуі әкесінен кешірім сұрайды.

 **Әкесі:**– Наннан үлкен ас жоқ, осыны ұмытпаңдар!

 **Мұғалім:***Кешіре гөр бір үзім нан, асылым,*

 *Кешіре гөрсең бізден асылық.*

 *Кешір мынау тоқ ұрпақ, тоқ буынды,*

 *Аяқ асты жатса кейде басылып.*

 Балалар нан туралы мақал-мәтелдер айтайық:

 **Ас атасы – нан.**

 **Нан анасы – бидай.**

 **Нан болса, ән де болады.**

 **Нан тоқтық, нан байлық.**

 **Дастарханда наны жоқтың,**

 **Тамағының сәні жоқ.**

 **Нан тіршілік тірегі.**

 Жарайсындар балалар, сендер көп мақалдарды біледі екенсіңдер.

 **Сөздікпен жұмыс:** Диханшы, бидай, астық.

 **Қорытынды**: – Балалар бүгінгі біздің сабағымыз не жайында болды? Нан үстел үстіне келу үшін қандай еңбектерді қажет етеді? Нанды қалай қадірлеу керек?

 *Нан қоқымын шашпаңдар,*

 *Жерде жатса баспаңдар.*

 *Теріп алып, қастерлеп,*

 *Торғайларға тастаңдар.*

**Пайдаланылған әдебиеттер:**

1. Ә.Әмірова «Дәстүрлі тәрбие». Алматы, 2006 ж.
2. «Бастауыш мектеп», №5-6. 2005 ж.
3. С.Д.Жарқынбеков «Тәрбие жолы сан алуан». Алматы, 2003 ж.
4. «Бала тәрбиесі», №3-7. 2007 ж, №1-6. 2009 ж.

***«Алаш ұстазы» журналы***